b'\n_START_ARTICLE_\nZa\xc4\x8darani mladeni\xc4\x8d\n_START_SECTION_\nVsebina\n_START_PARAGRAPH_\nNeko\xc4\x8d je \xc5\xbeivel mladeni\xc4\x8d, ki ga je o\xc4\x8de zaklel, da je pri\xc5\xa1el ponj zli duh in ga odnesel v svoj grad. Tam mu je nalo\xc5\xbeil delo v hlevu, kjer je moral skrbeti za dva konja, enega suhega in enega rejenega. Za prvega je moral dobro skrbeti, drugega pa je moral slabo krmiti ter mu nalo\xc5\xbeiti vsak dan trideset palic. Mladeni\xc4\x8d je opravljal delo, kakor mu je zli duh ukazal._NEWLINE_Nekega dne pa mu je rejeni konj spregovoril. Rekel je:\xc2\xa0\xc2\xbbTi tepe\xc5\xa1 mene, a tebe bodo drugi.\xc2\xab\xc2\xa0Mladeni\xc4\x8d se je konja ustra\xc5\xa1il, nato pa ga vseeno vpra\xc5\xa1al kdo je. Konj mu pove, da je \xc4\x8dlovek, ki ga je zli duh odnesel in za\xc4\x8daral. Pogovarjata se \xc5\xa1e o tem, kako bi zbe\xc5\xbeala od tod. Konj svetuje mladeni\xc4\x8du, da vzame iz gradu troje re\xc4\x8di: palico, steklenico vode in kamen ter naslednje jutro pride v hlev in ga zaja\xc5\xa1e. Mladeni\xc4\x8d naredi tako. Naslednje jutro konj zdrvi iz hleva in drvi po planjavi, a zli duhovi to kaj kmalu opazijo. Zberejo se v veliko trumo in udarijo za njima._NEWLINE_Konj be\xc5\xbei, kolikor more, mladeni\xc4\x8du pa naro\xc4\x8di, naj se ogleda in popazi, \xc4\x8de ju kdo ne zasleduje. Mladeni\xc4\x8d se ozre, opazi trumo zlih duhov, to pove \xc5\xbeivali, le-ta pa mu svetuje, naj vr\xc5\xbee nazaj palico. Ko mladeni\xc4\x8d to stori, se za njima naredi velik gozd, ki ga zli duhovi morajo obhoditi, zato zaostanejo. Konj be\xc5\xbei dalje in zopet uka\xc5\xbee mladeni\xc4\x8du, naj se ogleda. Zopet se zli duhovi pribli\xc5\xbeujejo za njima, zato konj mladeni\xc4\x8du veli vre\xc4\x8di nazaj steklenico z vodo. Mladeni\xc4\x8d stori tako in za njima nastane \xc5\xa1iroko morje. Zli duhovi morajo okrog morja in zaostanejo. Ko tako dalj \xc4\x8dasa drvita po ravnini, \xc5\xbeival \xc5\xa1e zadnji\xc4\x8d veli mladeni\xc4\x8du, da se ozre nazaj in pogleda, \xc4\x8de jima kdo sledi. Zopet vidi zle duhove, ki se jima naglo bli\xc5\xbeajo. Zdaj konj uka\xc5\xbee jezdecu, da vr\xc5\xbee nazaj kamen. Za njima se dvigne v zrak visoko in strmo gorovje. \xc4\x8cezenj zli duhovi ne morejo. Upehani se ustavijo in opuste lov za ube\xc5\xbenikoma._NEWLINE_Ko sta konj in jezdec prosta, se ustavita, jezdec stopi na tla, tedaj pa pravi konj mladeni\xc4\x8du naj ga razpara in mu odere ko\xc5\xbeo. Ko mladeni\xc4\x8d to stori, sko\xc4\x8di iz konja mo\xc5\xbe, ki je bil toliko \xc4\x8dasa zaklet v \xc5\xbeivalsko podobo. Re\xc5\xa1enec naro\xc4\x8di mladeni\xc4\x8du, naj se ogrne v konjsko ko\xc5\xbeo. Le-ta to stori in se pri pri\xc4\x8di spremeni v konja. Sedaj mu mo\xc5\xbe pravi:\xc2\xa0\xc2\xbbPojdi, in \xc4\x8de bo sila, zateci se k meni! Ko pride \xc4\x8das, bo\xc5\xa1 re\xc5\xa1en tudi ti.\xc2\xab\xc2\xa0Pove mu \xc5\xa1e, kje naj ga i\xc5\xa1\xc4\x8de in tako se lo\xc4\x8dita ter gresta vsak svojo pot._NEWLINE_V konja za\xc4\x8daranega mladeni\xc4\x8da ujamejo in ga dajo v voja\xc5\xa1ko slu\xc5\xbebo, kjer strada in ga pretepajo. Te\xc5\xbeko mu je, a voljno prena\xc5\xa1a trpljenje. Zgodi pa se, da je bila med tistim in sosednjim kraljestvom napovedana vojna. Med pripravo vojakov na vojno konj skrivaj zbe\xc5\xbei k mo\xc5\xbeu in mu pove kaj se bo zgodilo. Mo\xc5\xbe da konju skrivno mo\xc4\x8d in mu pravi:\xc2\xa0\xc2\xbbKo bo\xc5\xa1 zacepetal z nogami in se bodo iskre ukresale pod podkvami, se bo naredila okrog tebe taka vro\xc4\x8dina, da je nih\xc4\x8de ne bo prenesel.\xc2\xab\xc2\xa0\xc5\xbdival se vrne na svoje mesto in kmalu jo od\xc5\xbeenejo v boj._NEWLINE_Sovra\xc5\xbeni vojski si stojita nasproti. Pri\xc4\x8dne se boj. Takrat se zakadi konj med sovra\xc5\xbenike, zacepeta z nogami, da se ukre\xc5\xa1ejo iskre pod podkvami. Zaradi vro\xc4\x8dine popade sovra\xc5\xbena vojska mrtva na tla. Zmaga je tako dobljena brez boja in konj se vrne med svoje \xc4\x8dete. Vsi, vojaki in vojskovodje ga hvalijo ter gladijo. Odpeljejo ga v kraljevo mesto ter mu v grajskem hlevu dolo\xc4\x8dijo najlep\xc5\xa1i prostor. Konja pride gledat tudi kralji\xc4\x8dna. Dobrika se mu in ga gladi, nato ji konj spregovori in ji pravi:\xc2\xa0\xc2\xbbPojdi po sabljo in razparaj me, ako ho\xc4\x8de\xc5\xa1, da bom re\xc5\xa1en.\xc2\xab\xc2\xa0Kralji\xc4\x8dna se hudo prestra\xc5\xa1i, ko sli\xc5\xa1i govoriti konja, vendar ga uboga. Iz konja sko\xc4\x8di lep mladeni\xc4\x8d. Vsi se zvesele tega dogodka, najbolj pa je sre\xc4\x8dna kralji\xc4\x8dna sama._NEWLINE_Mladeni\xc4\x8d pripoveduje vse od kraja, kako se mu je zgodilo in kaj se mu je godilo in pripetilo. Na koncu stopi mladeni\xc4\x8d \xc5\xa1e pred kralja in ga prosi, \xc4\x8de bi mu dal h\xc4\x8der za \xc5\xbeeno. Rad mu jo da in po smrti mu prepusti \xc5\xa1e krono in vladarstvo.\n_START_SECTION_\nLiki in interpretacija dela\n_START_PARAGRAPH_\nZa noben lik v pravljici ne vemo, kako mu je ime._NEWLINE_Mladeni\xc4\x8d, lahko sklepamo po\xc2\xa0\xc2\xbbimenu\xc2\xab, je bil mlad fant. Iz pravljice ni jasno razvidno ali je bil svojemu o\xc4\x8detu podrejen (ko ga je o\xc4\x8de zaklel) ali je bil zloben. Vemo samo, da je bil podrejen zlobnemu duhu, saj je moral opravljati dela tako kot mu je naro\xc4\x8dil zli duh. Bil je ubogljiv, saj je ves \xc4\x8das ubogal mo\xc5\xbea, ki je bil za\xc4\x8daran v konja. V stiski ga je tudi poprosil za pomo\xc4\x8d. Voljno je prena\xc5\xa1al trpljenje, ko je bil za\xc4\x8daran v konja in so ga stradali in pretepali._NEWLINE_Mladeni\xc4\x8dev o\xc4\x8de je bil po svojih dejanjih sode\xc4\x8d krut \xc4\x8dlovek, saj je svojega sina zaklel, da ga je pri\xc5\xa1el iskat zlobni duh._NEWLINE_Mo\xc5\xbe, za\xc4\x8daran v konja, je bil pogumna oseba, ki se ni bal trpljenja in ga je brez prito\xc5\xbeevanja prena\xc5\xa1al. Bil je prijazen in je rad pomagal mladeni\xc4\x8du, ko je ta imel te\xc5\xbeave. Bil je na strani dobrega._NEWLINE_Kralji\xc4\x8dna \xe2\x80\x93 o njej ne zvemo veliko, le to, da se je znala dobrikati in da je bila sre\xc4\x8dna, ko se je mladeni\xc4\x8d spremenil iz konja v \xc4\x8dloveka. Na koncu pravljice se poro\xc4\x8di z mladeni\xc4\x8dem._NEWLINE_Zli duhovi \xe2\x80\x93 njihov namen v tej pravljici je ujeti mladeni\xc4\x8da in ga imeti za to, da bi njim slu\xc5\xbeil kot su\xc5\xbeenj in izvr\xc5\xa1eval njihove zahteve. Na koncu so premagani tako, da jim mladeni\xc4\x8d s konjem ube\xc5\xbei in ga ne najdejo ve\xc4\x8d.\n_START_SECTION_\nMotivno \xe2\x80\x93 tematske povezave\n_START_PARAGRAPH_\nMotiv zla se pogosto pojavlja v pravljicah. Zlo po navadi predstavljajo \xc4\x8darovnice, ma\xc4\x8dehe, zli duhovi, zveri\xe2\x80\xa6ki poskrbijo za zaplet dogajanja. Tu so vedno vklju\xc4\x8deni tudi junaki z nadnaravnimi mo\xc4\x8dmi, ki poskrbijo za sre\xc4\x8den konec pravljice. Slovenske pravljice, kjer se pojavlja zli duh so: Zaklete deklice, Za\xc4\x8darani mladeni\xc4\x8d, Za\xc4\x8darani grad in medved, Pod nebom najlep\xc5\xa1a in svetla kakor sonce._NEWLINE_Motiv poroke se (poleg zla) tudi velikokrat pojavlja v pravljicah. Po navadi re\xc5\xa1itelj kralji\xc4\x8dne ali princese dobi njo za \xc5\xbeeno ter nasledstvo de\xc5\xbeele. V pravljici Za\xc4\x8darani mladeni\xc4\x8d je motiv re\xc5\xa1itve ravno obrnjen: mladeni\xc4\x8da re\xc5\xa1i iz konjeve ko\xc5\xbee kralji\xc4\x8dna. Motiv poroke se pojavlja v naslednjih slovenskih pravljicah: Vila in trije bratje, Okamenele kralji\xc4\x8dne, Zmaj s sedmerimi glavami, Vila in trije bratje, Medvedov Janez, Zdravilno jabolko, Pet bratov, Pod nebom najlep\xc5\xa1a in svetla kakor sonce. V svetovni knji\xc5\xbeevnosti se pojavlja motiv npr. v pravljici Dvanajst lovcev (Jakob in Wilhelm Grimm), Snegulj\xc4\x8dica in sedem pal\xc4\x8dkov, Pepelka in druge\xe2\x80\xa6_NEWLINE_Motiv predmetov, ki imajo \xc4\x8darobno mo\xc4\x8d, se pojavlja v naslednjih slovenskih pravljicah: \xc5\xbdelezni prstan, Podganek, Za\xc4\x8darani mladeni\xc4\x8d, Bela ka\xc4\x8da s kronico, Lonec majarona, O treh grahih, Pod nebom najlep\xc5\xa1a in svetla kakor sonce, Zdravilno jabolko, \xc4\x8cudodelna torbica. V svetovni knji\xc5\xbeevnosti se motiv predmetov z mo\xc4\x8dmi pojavlja v pravljicah: Pepelka, Snegulj\xc4\x8dica, Trnuj\xc4\x8dica in druge._NEWLINE_V slovenskih pravljicah se velikokrat pojavlja motiv \xc5\xbeivali. Te pravljice so: Za\xc4\x8darani mladeni\xc4\x8d, \xc5\xbdelezni prstan, Pastir\xc4\x8dek, Podganek, Bela ka\xc4\x8da s kronico, Tri vre\xc4\x8de denarja za cepec, ma\xc4\x8dko in petelina, Za\xc4\x8darani grad in medved, O \xc4\x8dudodelnem povodcu, Zlata ptica, Je\xc5\xbeek, Nebe\xc5\xa1ka ovca, Lisica in kozica, Go\xc5\xbe, Bela ka\xc4\x8da, Zakaj te\xc4\x8de pes za zajcem, Hvale\xc5\xbeni medved._NEWLINE_Slovenske ina\xc4\x8dice, ki so motivno in tematsko najbolj podobne pravljici Za\xc4\x8darani mladeni\xc4\x8d, so: Zakleti mladeni\xc4\x8d, Ugrabljena h\xc4\x8di in zakleti mladeni\xc4\x8d, Za\xc4\x8darani grad in medved, Jan\xc4\x8dek-Je\xc5\xbeek, Bela ka\xc4\x8da s kronico, \xc5\xbdelezni prstan. Lon\xc4\x8dek, kuhaj je \xc4\x8de\xc5\xa1ka ljudska pravljica, \xc5\xa0ivilja in \xc5\xa1karjice sicer ni ljudska pravljica, vendar se tudi v njej pojavlja motiv \xc4\x8darobnega predmeta. V svetovni knji\xc5\xbeevnosti najdemo ina\xc4\x8dice v pravljicah Snegulj\xc4\x8dica, Bratec in sestrica, Aladinova \xc4\x8dude\xc5\xbena svetilka, Pepelka, \xc5\xbdabji kralj in \xc5\xbeelezni Henrik, \xc5\xbdabji princ, Lepotica in zver, Sedem krokarjev.\n_START_SECTION_\nAnaliza obravnave pravljice po Brunu Bettelheimu\n_START_PARAGRAPH_\nPravlji\xc4\x8dni liki niso ambivalentni \xe2\x80\x93 niso dobri in hudobni hkrati, kot smo resni\xc4\x8dni ljudje. Ker polarnost prevladuje v otrokovi du\xc5\xa1evnosti, prevladuje tudi v pravljicah. Oseba je bodisi dobra bodisi hudobna, vmes ni ni\xc4\x8desar. Otrok ne izbira toliko med dobrim in zlom, kolikor se odlo\xc4\x8da glede na to, kdo mu je simpati\xc4\x8den in kdo zoprn. Bolj ko je dobri lik preprost in odkrit, la\xc5\xbeje se otrok identificira z njim in odkloni slabega. Otrok se z dobrim junakom ne istoveti zaradi njegove dobrote, temve\xc4\x8d zato, ker ga junakov polo\xc5\xbeaj globoko, pozitivno privla\xc4\x8di._NEWLINE_Pravlji\xc4\x8dni junak (otrok) lahko najde samega sebe le, \xc4\x8de odide v svet. Ko bo to storil, bo na\xc5\xa1el tudi drugega \xc4\x8dloveka, s katerim bo lahko \xc5\xbeivel dolgo in sre\xc4\x8dno, se pravi, ne da bi moral \xc5\xa1e kdaj ob\xc4\x8dutiti tesnobo pred lo\xc4\x8ditvijo. Pravljica je usmerjena v prihodnost in otroka \xe2\x80\x93 na na\xc4\x8din, ki je dostopen zavestnemu in nezavednemu delu njegove du\xc5\xa1evnosti \xe2\x80\x93 napeljuje k temu, da se odpove svojim \xc5\xbeeljam po otro\xc5\xa1ki odvisnosti in za\xc5\xbeivi samostojno \xc5\xbeivljenje, ki mu bo prina\xc5\xa1alo ve\xc4\x8d zadovoljstva. V pravljicah velikokrat (skoraj vedno) sre\xc4\x8damo motiv odhoda junaka v svet. Da literarni junak najde na koncu sre\xc4\x8do, se skozi \xc5\xbeivljenje podaja z veliko preizku\xc5\xa1njami, trpljenjem, dogodki, ki ga oblikujejo v samostojno osebo, ki ni odvisna od drugih. V pravljici Za\xc4\x8darani mladeni\xc4\x8d se mladeni\xc4\x8d (sicer zaradi o\xc4\x8deta) poda v svet preizku\xc5\xa1enj in trpljenja, vendar na koncu s svojo potrpe\xc5\xbeljivostjo in vztrajnostjo najde sre\xc4\x8do na kraljevem dvoru s kralji\xc4\x8dno.'